kardosdrur/scandi-wiki huggingface dataset:
Tria nomina

Tria nomina (latin, = "tre navne") betegner den romerske skik med at mandlige borgere bærer tre navne, f.eks. Gajus Julius Cæsar eller Marcus Tullius Cicero:

 1. Prænomen ("fornavn"). Der er et lille udvalg af fornavne: Aulus (A.), Appius (App.), Gajus (C.), Gnæus (Cn.), Decimus (D.), Lucius (L.), Marcus (M.), Manius (M’.), Publius (P.), Quintus (Q.), Servius (S.), Sextus (Sex.), Spurius (Sp.), Titus (T.) og Tiberius (Ti./Tib.).
 2. Nomen gentile ("slægtsnavn"). Et navn, der er fælles for en række familier, og som nærmest er et slags klansnavn, f.eks. Cornelius, Claudius eller Julius.
 3. Cognomen ("tilnavn"). Et navn, der er specifikt for den enkelte slægtslinje. Navnet er ofte beskrivende på en djærvt-humoristisk måde, idet det f.eks. fremhæver fysiske egenskaber hos den forfader, der første gang fik tilnavnet, f.eks. Cicero 'ærten', Naso 'næsen'.

Hvor de to sidste navne var fælles for alle familiens medlemmer, var det første navn personligt, idet den førstfødte søn typisk fik det samme fornavn som faderen.

Kvinder fik normalt ikke et særligt fornavn, men blev kaldt ved familienavnet, f.eks. Julia eller ved en kæleform dannet hertil, f.eks. Tulliola. Kvinder beholdt deres eget navn i ægteskabet, men både sønner og døtre fik faderens navn.

Ved adoption fik en mand sin adoptivfaders tre navne, men bar ofte en afledning af sit oprindelige nomen gentile som et ekstra tilnavn, f.eks. Gajus Julius Cæsar Octavianus (= Augustus, adopteret af Gajus Julius Cæsar, men biologisk søn af Gajus Octavius).

Romerriget
Personnavne
Vildhest

Vildhesten (Equus ferus) er en art i hestefamilien, der inkluderer som underarter den moderne hest brugt som husdyr, såvel som tarpan og przewalski-hest. Tarpanen (Equus ferus ferus) levede i Europa og det vestlige Asien, men uddøde i begyndelsen af 1900-tallet. Przewalski-hesten lever i Centralasien. Den har været uddød som vildtlevende, men er nu genudsat fra fangenskab i Mongoliet.

Ordet vildhest bruges også som betegnelse for vildtlevende flokke af heste, der stammer fra forvildede tamheste, som mustanger i USA og brumbyer i Australien.

Noter

Eksterne henvisninger
Metamorphoses

Metamorphoses (græsk: 'μεταμορφώσεις', Latin: Metamorphōsēs), Metamorfoserne eller Forvandlingerne er den latinske digter Ovids hovedværk, sandsynligvis forfattet umiddelbart før digterens eksil i år 8 e.Kr.

Det er et heksametrisk epos i femten bøger, der genfortæller verdenshistorien med særlig henblik på mytologien og de overnaturlige forvandlinger, som mytologien fortalte om. Værket på én gang støtter sig til og polemiserer imod den hellenistiske digter Kallimachos, der skrev mytologiske smådigte samlet under titlen Aitia (græsk: 'årsager').

Metamorfoserne er nogle år yngre end Vergils Æneiden, men ånden i de to værker er vidt forskellig; selv om Ovid ikke direkte kritiserer Augustus, har værkets underliggende morale ikke været behagelig læsning for kejseren.

Professor Otto Steen Due har oversat Metamorfoserne til dansk i 1989 (Ovids Forvandlinger på danske vers, Århus: Centrum), revideret i 2005 (Ovids Metamorfoser på dansk, København: Gyldendal).

Eksterne henvisninger 
  Metamorfoserne

Antikken
Litteratur
Heksameter

Heksameter (græsk hexametron / ἑξάμετρον 'seksmål') er et klassisk versemål. Det græske og romerske epos blev skrevet i heksametre, men versemålet blev i oldtiden også brugt til hymner. Heksametret blev desuden forbundet med pentametret til det såkaldte elegiske distikon til forskellige former for lejlighedsdigtning.

Heksametret består af seks daktyler (den sidste forkortet):

  – ∪ ∪ – ∪ ∪ – ∪ ∪ – ∪ ∪ – ∪ ∪ – ∪

 – = en lang stavelse (på latin og græsk) / en trykstærk stavelse (på dansk)
 ∪ = en kort stavelse (på latin og græsk) / en tryksvag stavelse (på dansk)

De to korte hhv. tryksvage stavelser kan i hvert tilfælde erstattes af én lang hhv. trykstærk stavelse. Derved ændres daktylen altså til en spondæ. Spondæ i femte fod forekommer dog sjældent; og hvis det bruges, vil det for det meste være, fordi digteren ønsker at skabe en særlig effekt. Hos de romerske digtere er det langt hyppigere end hos de græske.

Der vil som regel være en pause (cæsur) efter den tredje (naturligt) lange hhv. trykstærke stavelse eller mellem det tredje par korte hhv. tryksvage stavelser. Sjældnere i stedet i den anden og/eller fjerde daktyl.

Der er undertiden også en pause (diærese) mellem den fjerde og den femte daktyl.

Versefødder
Pentameter

Pentameter (græsk pentametron / πεντάμετρον 'femmål') er oprindelig et græsk og latinsk daktylisk versemål, der normalt blev forbundet med et forudgående heksameter til et såkaldt elegisk distikon. I klassisk digtning optræder pentametret således aldrig alene. Et tysk eksempel (Schiller):

Im Hexameter steigt / des Springfluss flüssige Säule;

Im Pentameter drauf / sinkt sie melodisch herab.

(Heksametret er dér hvor springvandet står som en søjle;

Pentametret, ja dér falder den langsomt til ro.)

Pentametret kan bestå af to gange to en halv daktyl:

  – ∪ ∪ – ∪ ∪ –/  – ∪ ∪ – ∪ ∪ –

 – = en lang stavelse (på latin og græsk) / en trykstærk stavelse (på dansk og andre moderne sprog)
 ∪ = en kort stavelse (på latin og græsk) / en tryksvag stavelse (på dansk osv.)
 / = cæsur, eller kort fraseringspause

De to korte hhv. tryksvage stavelser kan i hvert tilfælde erstattes af én lang hhv. trykstærk stavelse. Som man ser, er der 6 tryk, men altså kun fem fødder, idet den sidste fod er en såkaldt choriambe : – ∪ ∪ – , med to tryk: lángsomt til ró'''' (dúm-dada-dúm). 

Der er en obligatorisk cæsur mellem de to halvdele. I den sene latinske poesi er der en tilbøjelighed til at lade de to halvdele rime.

Det klassiske, daktyliske pentameter bruges i latinsk og græsk poesi, samt i efterligninger af denne som hos Schiller og Goethe (f.eks. sidstnævntes Romerske Elegier).

Det adskiller sig fra det jambiske pentameter, blank verse, som er et yndet versemål hos William Shakespeare, hvor det har en varieret, ikke nødvendigvis jambisk rytme, som i Hamlet:

To be or not to be, that is the question, (2+2 tryk, med cæsur)

Whether 'tis nobler in the mind to suffer (3 tryk, evt. 2+1)

The slings and arrows of outrageous fortune ... (2+2 tryk)

I mere regelmæssig jambisk form, Blankvers, optræder det hos Schiller og Goethe, og går derfra ind i den danske romantik med Oehlenschläger m.fl., som i Aladdin (regelmæssige 5-fodsjamber uden klar cæsur):

En Dødelig har skrevet dette Digt,

En ringe Sanger, uindviet i

Naturens helligste Mysterium.

 

Versefødder
Elegisk distikon

Elegisk distikon (græsk elegeion / ἐλεγεῖον 'elegi' + distikon / δίστιχον 'dobbeltvers') er et klassisk versemål, der udgøres af skiftevis ét heksameter og ét pentameter. Det blev især brugt til forskellige former for lejlighedsdigtning, f.eks. ved symposier og på gravmonumenter.

  – ∪ ∪ – ∪ ∪ – ∪ ∪ – ∪ ∪ – ∪ ∪ – ∪
     – ∪ ∪ – ∪ ∪ – – ∪ ∪ – ∪ ∪ –

– = en lang stavelse (på latin og græsk) / en trykstærk stavelse (på dansk m.fl. moderne sprog)
∪ = en kort stavelse (på latin og græsk) / en tryksvag stavelse (på dansk m.v.)

De to korte hhv. tryksvage stavelser kan i hvert tilfælde erstattes af én lang hhv. trykstærk stavelse.

Et nylatinsk eksempel, angiveligt digtet af Peder Schumacher (siden Griffenfeld), ved nyheden om at Hannibal Sehested var død på bordel i Frankrig (den første Hannibal drog i romersk oldtid over Alperne og mistede et øje):

Per niveas equitans vetus et novus Hannibal Alpes

Ille oculum, hic animam perdidit inter opus.

– hvilket skanderes således:

Per nive / as equi / tans vetus / et novus / Hannibal / Alpes

Ill(e) ocu / lum, hic ani / mam / perdidit/  inter /  opus

– og kan oversættes sådan:

Hen over snehvide bjerge red Hannibal Ét. – Hvad var prisen?

– Øjet. – Og nummer To? – Livet betalte han med.

Om de obligatoriske og valgfri cæsurer (små pauser) i versene se heksameter og pentameter

Poesi
Epos

[[File:Homer Ilias Griphanius c1572.jpg|thumb|Omslag til Homers epos Iliaden i udgave fra omkring 1572]]
Epos (gr. ἔπος épos, egtl. "det talte (ord)") er en litterær genre, der beskæftiger sig med heltebedrifter og store fortællinger.

I den græske og romerske litteratur blev epos skrevet på heksametre. I middelalderen har derimod aleksandrinere og blankvers været populære.

Det tidligste kendte epos er det mellemøstlige Gilgamesh-epos fra det 3. årtusinde f.Kr.

I den europæiske tradition er de første eposser, som alle senere forholder sig til, Iliaden og Odysseen, der er overleveret under Homers navn. De er opstået i det 8. århundrede f.Kr. Nogle forskere mener, at de blev skrevet ned allerede da, mens andre forskere mener, at de blev overleveret mundtligt i århundreder, inden de fik den form, som vi kender dem under.

Omtrent samtidig med Homer er Hesiods korte eposser Theogonien og Værker og dage, der begge viser tydelig affinitet til det mellemøstlige epos. I den arkaiske græske tid var der desuden en række andre eposser, der beskæftigede sig med det mytologiske stof, men som ikke er overleveret direkte; de sammenfattes (siden Aristoteles) under navnet Kyklos ("hjul") eller Kyklisk digtning.

I hellenistisk tid er den vigtigste repræsentant for genren Apollonios Rhodios, der skrev eposset Argonautika. I den romerske litteratur er de vigtigste eposser Virgils Æneide og Ovids Metamorfoser.Af middelalderlige eposser kan nævnes det franske Rolandskvad, det byzantinske Digenis Akritas, det angelsaksiske Beowulf-epos og det tyske Nibelungenlied.'' De islandske sagaer er derimod ikke på vers, men i prosa.

Litteratur
Poesi
Antikkens græske litteratur
Geysir

Geysir, den store Geysir, er en geotermisk kilde i Haukadalur i det sydvestlige Island og er den ældste gejser.  Den har givet navn til alverdens gejsere.

Geysir blev nævnt første gang 1294, da et jordskælv nedsatte dens geologiske aktivitet. En del år var den aktiv for derefter igen at ligge stille.
Siden et jordskælv i år 2000 er Store Geysir igen i udbrud, men kun et par gange om dagen og kun i op til 10 meters højde i modsætning til før 1294, hvor vandhøjden var på 60 meter.

Hele området i Geysir-nationalparken er geotermisk aktivt, som f.eks gejseren "Strokkur" der er i udbrud hvert femte minut med en 20 m høj vandsøjle.

Det er ikke tilladt at campere i Geysir-området.

Gejsere i Island
Topaz

Topaz er en amerikansk spændingsfilm fra 1969 af Alfred Hitchcock.

En amerikansk CIA agent som hyrer en fransk detektiv ved navn André Devereaux til at tage til Cuba og undersøge rygter om russiske missiler og en NATO spion ved navn Topaz. Da hans mission er afsluttet, vender Devereaux tilbage til Frankrig, men da han går ind for at afsløre dobbeltagenten, stiger faren og spændingen til et hjertebankende klimaks i denne overdådige, internationale thriller.

Medvirkende 
 Frederick Stafford spiller André Devereaux
 Dany Robin spiller Nicole Devereaux
 Claude Jade spiller Michèle Picard
 Michel Subor spiller Francois Picard
 Karin Dor spiller Juanita de Cordoba
 John Vernon spiller Rico Parra
 Michel Piccoli spiller Jacques Granville
 Philippe Noiret spiller Henri Jarré
 John Forsythe spiller Michael Nordstrom

Eksterne henvisninger 

 

Amerikanske film fra 1968
Thrillerfilm fra USA
Film instrueret af Alfred Hitchcock
Film baseret på bøger
Esbønderup

Esbønderup er en mindre by i Nordsjælland med  i Gribskov Kommune under Region Hovedstaden. Siden 1. januar 2010 har Esbønderup Kohave hørt til Esbønderup by.

Byen består af en mindre kerne af ældre huse fra 1800-tallet omgivet af parcelhuse fra 1960'erne. Esbønderup har Danmarks ældste sygehus fra 1755 og plejehjem, supermarked, børnehave, kirke, skole, bostedsinstitution og større arbejdsinstitution for udviklingshæmmede.

Historie 

I Esbønderup boede i 1496 en væbner Peter Litle.

I 1682 bestod Esbønderup af syv gårde, et hus med jord og fire huse uden jord. Det samlede dyrkede areal udgjorde 141,7 tønder land skyldsat til 45,77 tdr. hartkorn. Dyrkningsformen var trevangsbrug.

Omkring år 1900 havde Esbønderup kirke, præstegård, skole, sygehus med 41 senge, apotek (oprettet 1868), lægebolig. I 1903 opførtes et missionshus, og byen fik andelsmejeri.

Byen var tidligere hovedby i Esbønderup-Nødebo Kommune og var fra 1970 en del af Græsted-Gilleleje Kommune.

Esbønderup i kulturen 

 Esbønderup optræder i digtet Kirsten og vejen fra Gurre af Frank Jæger:

"Esbønderup. Det hvide hospital.
En fjern og ukendt hanes søndagsgal.
Dit blik fik gule marker med sig hjem.
Nu ejer du en længsel efter dem."

 Afslutningsscenen i den danske film Soldaterkammerater på bjørnetjeneste fra 1968 er optaget i og ved Esbønderup Gadekær.

 Sankt Laurentius er Esbønderups skytshelgen. Et kalkmaleri af Laurentius findes i Esbønderup Kirke. Hans attribut er en rist, som viser hans martyrium. Risten ses derfor i Esbønderup–Nødebos byvåben.

Bebyggelser 
 Esbønderup Gyde er en bebyggelse i den sydlige del af Esbønderup og er kendetegnet ved ældre bygninger fra 1850'erne. Derudover er der i 1980'erne og 1990'erne opført en række villaer og parcelhuse.
 Esbønderup Huseby er en bebyggelse i det vestlige Esbønderup. Bebyggelsen skrækker sig fra Gillelejevej i øst til Gribskovs skovbryn i vest. Bebyggelsen består af ældre, men velholdte, ejendomme.
 Esbønderup Kohave ligger syd for Esbønderup i umiddelbar nærhed af Esbønderup Skovhuse.
 Esbønderup Skovhuse er en mindre bebyggelse syd for Esbønderup. Området var tidligere kendt for sine sære eksistenser som krybskytter og kulsviere. I dag er bebyggelsen kendetegnet ved større villaer og velholdte gårde og husmandssteder.

Se også 
 Strand Esbønderup – En landsby og et sommerhusområde ca. 2 km vest for Gilleleje.

Noter

Litteratur 

 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688; København 1928 (Reprotryk for Landbohistorisk Selskab, København 1975);
Britannic

HMHS Britannic var en engelsk damper og søsterskib til Titanic og Olympic.

Skibet blev søsat den 26. april 1914, men før det kunne begynde på rutesejlads, brød 1. verdenskrig ud, og skibet blev indsat som hospitalsskib. Den 21. november 1916 ramte det en tysk mine i Kea-kanalen ved Grækenland, og sank i løbet af 55 minutter. Grunden til det var, at man havde åbnet en masse koøjer, hvilket var i strid med reglerne. Ombord var Violet Jessop, der også var ombord da både Titanic, da det sank i 1912, og Olympic som var ude for en ulykke i 1911.

Efter Titanics forlis havde man udstyret skibet med tilstrækkeligt antal redningsbåde, og de eneste omkomne var 30 personer, som var i to redningsbåde, der blev sat i vandet, før skibet stod stille, og som derfor blev suget ind i skruen.

Hvad der også hjalp i forhold til Titanics forlis var, at skibet var relativt tæt på land, og at vandet var varmere.

Britannic skulle ligesom sine søstre være en luksusliner (den mulighed fik hun dog aldrig), men bare med nogle få ændringer hun skulle blive en halv meter længere, hvilket fik hende op på en vægt af 55.000 bruttoton.

Britannics forlis dannede forlæg for en fri fortolkning af begivenhederne i filmen Britannic i 2000.

Skibe fra Storbritannien
Oceanskibe
EAC

Forkortelsen EAC kan pege på flere artikler
 En forkortelse for den engelske betegmelse for ØK, East Asiatic Company
 European Advisory Commission, EAC, eller  på dansk, der blev nedsat under Moskvadeklarationen under 2. verdenskrig.
 Østafrikanske Fællesskab (engelsk: East African Community)
Uønskede reklamer

Uønskede reklamer vil sige reklamer, som modtagerne ikke ønsker at modtage. Flere lande har love, der skal beskytte forbrugerne mod uønskede reklamer; i Danmark findes disse regler i Markedsføringsloven.

Uønskede reklamer kan f.eks. være:
Tilbudsaviser
Direct mail
Andre adresseløse forsendelser
Spam

Se også 
Dørsalg
Markedsføring
Robinsonlisten

Markedsføring
Young & Wild

Young & Wild er en dokumentar om dyreunger, der blev sendt på Animal Planet, og er udgivet på en DVD-samling med 6 individuelle skiver. Programmet handler om udvalgte arters fødsel af unger og opvækst i de tidlige år. Sammenlagt findes der følgende afsnit:
 First Breath
 Breaking Through
 Home Truths
 First Bond
 Safety First
 Mr. Mom
 Family Affairs
 Table Manners
 Risky Business
 Basic Instincts
 The Dating Game
 Full Circle
De tre første afsnit handler overvejende om fødslen af både udvalgte pattedyr og udvalgte krybdyr. Serien fortsætter med hvorledes samfundet passer ungerne, hvordan de får føde, om deres basale instinkter, mm. Blandt de udvalgte dyr repræsenteres bl.a. krokodiller, elefanter, giraffer, slanger, m.fl.

Eksterne Henvisninger 

Dokumentarfilm fra USA
Husleje

Husleje er en månedlig betaling til en ejer som betaling for lejelejlighed, leje af værelse, leje af villa eller lign. Huslejen kan være med eller uden betaling for vand, el og varme.

Størrelsen af huslejen kan variere meget. Væsentlige faktorer er størrelse af bolig, stand og type af lejemål. Samtidig kan det have betydning hvor lejemålet er beliggende, samt hvad der hører med til lejemålet (det kan være altan, kælderrum, m.m.).

For lejemål, der benyttes til bolig, fastsættes lejens størrelse efter en række forskellige metoder: For lejemål der er opført efter 31.12.1991 er der fri leje, dvs. ingen huslejeregulering. Det forudsætter dog, at det er beskrevet i lejekontrakten for lejemålet, at lejemålet er undtaget fra reglerne om huslejeregulering idet lejemålet er nyopført.

For de fleste ejendomme vil det være reglerne om omkostningsbestemt husleje og det lejedes værdi som er afgørende for huslejens størrelse. 

Der findes undtagelser fra omkostningsbestemt leje, hvis udlejer f.eks. har foretaget større istandsættelse eller renovering af ejendommen, hvormed der kan udlejes efter lejelovens § 19, stk. 2, som tillader en lidt højere leje end ved almindelig omkostningsbestemt leje.

Man kan nu få en forhåndgodkendelse af husleje, som ikke kan indbringes for huslejenævnet. Dette har man kunnet siden den 1. april 2013, hvor prisen på en forhåndsgodkendelse kostede 3500 kroner. I 2015 kom der nye regler. Reglerne satte prisen ned på en forhåndsgodkendelse til 514 kroner, mens prisen for at indbringe en  sag for huslejenævnet steg til 318 kroner.

Hvis man skal lave en huslejestigning, så kan det begrundes i den almindelige prisudvikling. Den årlige huslejestigning skal følge nettoprisindekset fra Danmarks Statistik. En huslejestigning kan også ske med udgangspunkt i det lejedes værdi, hvis lejemålets stand er mere værd end det man betaler i leje nu.  

Almene boliger fastsætter leje ud fra andre regelsæt, end hvis der er tale om en privat ejet bolig som udlejes.

Kilder 

Boligleje
Carl Heger (skuespiller)

Carl Heger f. Johansen (17. april 1910 i Tustrup – 2. maj 2002) var en dansk skuespiller.

Han debuterede på Aalborg Teater i 1937 og kom i 1938 ind på Det kongelige Teaters elevskole for at fuldende sin uddannelse.

Sidenhen fik han en del engagementer ved forskellige københavnske scener.

Han var i perioden 1947-1952 direktør for Allé Scenen.

Udvalgt filmografi 
 Blaavand melder storm – 1938
 Livet på Hegnsgaard – 1938
 Komtessen på Stenholt – 1939
 Sørensen og Rasmussen – 1940
 Niels Pind og hans dreng – 1940
 Søren Søndervold – 1942
 Baby på eventyr – 1942
 Forellen – 1942
 Det brændende spørgsmål – 1943
 Kriminalassistent Bloch – 1943
 Det bødes der for – 1944
 Det kære København – 1944
 Røverne fra Rold – 1947
 Støt står den danske sømand – 1948
 Kampen mod uretten – 1949
 For frihed og ret – 1949
 Mosekongen – 1950
 Unge piger forsvinder i København – 1951
 Det sande ansigt – 1951
 Ta' Pelle med – 1952
 Husmandstøsen – 1952
 Hejrenæs – 1953
 Farlig ungdom – 1953
 Den gamle mølle på Mols – 1953
 Altid ballade – 1955
 Hvad vil De ha'? – 1956

Eksterne henvisninger 
 
 

Skuespillere fra Danmark
Teaterledere fra Danmark
Carl 2
Landmænd fra Danmark
Danskere i 1900-tallet
Einar Juhl

Einar Johannes Juhl (8. april 1896 i København – 1. juni 1982 i Hørsholm) var en dansk skuespiller og sceneinstruktør.

Han gennemgik Det kongelige Teaters elevskole 1917-1919, hvorefter han kom til Odense Teater, hvor han fik en række engagementer. Siden fik han også roller på Dagmarteatret, Dansk Skolescene og Det Ny Teater. 1936-1943 var han skuespiller og sceneinstruktør ved Aarhus Teater, og han blev sidenhen ansat ved Det kongelige Teater.

Ved sin død boede han i lejlighed på Rungstedvej 61 i Rungsted (Hørsholm Kommune). Han er begravet på Hørsholm Kirkegård.

Filmografi i udvalg 
 Han, hun og Hamlet – 1932
 De bør forelske Dem – 1935
 Jens Langkniv (film) – 1940
 Damen med de lyse handsker – 1942
 De tre skolekammerater – 1944
 De røde enge – 1945
 Hans store aften – 1946
 Diskret ophold – 1946
 My name is Petersen – 1947
 Lise kommer til byen – 1947
 Tre år efter – 1948
 Den stjålne minister – 1949
 For frihed og ret – 1949
 Smedestræde 4 – 1950
 Lynfotografen – 1950
 Din fortid er glemt – 1950
 Familien Schmidt – 1951
 Det sande ansigt – 1951
 Husmandstøsen – 1952
 Vejrhanen – 1952
 Vi arme syndere – 1952
 Far til fire – 1953
 Adam og Eva – 1953
 Jan går til filmen – 1954
 Far til fire i sneen – 1954
 Gengæld – 1955
 Mod og mandshjerte – 1955
 På tro og love – 1955
 Flintesønnerne – 1956
 Far til fire i byen – 1956
 Far til fire og onkel Sofus – 1957
 Far til fire og ulveungerne – 1958
 Vagabonderne på Bakkegården – 1958
 Far til fire på Bornholm – 1959
 Frihedens pris – 1960
 Mine tossede drenge – 1961
 Far til fire med fuld musik – 1961
 Paradis retur – 1964
 Kampen om Næsbygaard – 1964
 Tine – 1964
 Mig og min lillebror – 1967
 Olsen-banden (film) – 1968
 Det er så synd for farmand – 1968

Eksterne henvisninger 
 
 

Skuespillere fra Danmark
Personer fra København
Noradrenalin

Noradrenalin (us: norepinephrine) er et stresshormon og en neurotransmitter, som bl.a. er relateret til kroppens "kamp-eller-flugt"-respons. Det er i familie med adrenalin og kaldes også norepinephrin (US). Stoffet er et sympatomimetikum.

Farmakologi 
Aktiverer alfa- og beta-1 adrenerge receptorer og danner sammen med adrenalin grundlaget til kamp-eller-flugt. Noradrenalin fungerer også som neurotransmitter, hvor det frigives fra noradrenerge neuroner under synaptisk transmission.

Rolle i depression 
Forstyrrelser i det noradrenerge neuronsystem fremkalder depression. En speciel klasse af psykofarmaka, NARI, øger mængden af noradrenalin i hjernen. Desuden findes der også serotonin-noradrenalin genoptagelseshæmmende antidepressiva, SNRI, som har effektivitet som ældre tricykliske antidepressiva uden de mange ekstrapyramidale bivirkninger.

Rolle i opmærksomhed 
Noradrenalin, sammen med dopamin spiller en vigtig rolle i opmærksomhed og fokus. Eli Lilly Pharmaceuticals markedsfører Strattera, et NARI til behandling af ADHD og andre koncentrationsforstyrrelser i voksne og børn.

Rolle i smerte 
Noradrenerge neuroner er en del af hjernens smertecenter. De er i stand til, sammen med serotonerge neuroner, meget effektivt, at blokke visse former for smerte, især kronisk neuropatisk smerte. Noradrenalin-frigivende stoffer er ikke selv i stand til at blokere smertesignaler, ej heller serotonin-frigivende stoffer. Kun kombinationen af de to fungerer. Derfor anvendes SNRI'et Duloxetin (Cymbalta®) eksperimentelt mod kronisk smerte, og har indtil videre vist større effektivitet end stærke opioider.

Anvendelse ved septisk chok 
Noradrenalin i injektionsform (Noradrenalin `SAD`®) anvendes som et blodkarsammentrækkende stof ved septisk chok (ref.)

Syntese 
Noradrenalin syntetiseres i binyrerne ved en række enzymatiske reaktioner fra Levodopa, som oxideres til dopamin, som endelig ß1 oxideres til noradrenalin. Noradrenalin kan yderligere methyleres, og derved dannes adrenalin.

Lægemidler tilhørende hjerte og kredsløb
Neurotransmittere